Vegagerðin átti í morgun fund með Sæferðum, sem gera út Breiðafjarðarferjuna Baldur, um öryggismál ferjunnar. Baldur bilaði nokkur hundruð metra frá landi á laugardag og lá við akkeri í um sex klukkustundir. Þetta er þriðja skiptið á jafn mörgum árum sem ferjan bilar á siglingu, í fyrra sátu farþegar og áhöfn föst um borð á miðjum Breiðafirði í meira en sólarhring. Samningur Vegagerðarinnar og Sæferða um rekstur ferjunnar átti að renna út í ár en var framlengdur til 2023. Gunnlaugur Grettisson, framkvæmdastjóri Sæferða, segir að ekki hafi neinar ákvarðanir verið teknar á fundinum en samtal við Vegagerðina haldi áfram.